Kinders glo in hul beddens doodgesteekArgieffoto Lt.kol. Shooz Magudulela, woordvoerder van die KwaZulu-Natalse polisie, het gesê Mkhonzeni Bernard Mdladla (33) is Dinsdag in die Ladysmith-sakesentrum in hegtenis geneem. “[Mdladla] het Maandag omstreeks 20:00 na sy voormalige vriendin se huis in die Gudlintaba-gebied in St Chads gegaan, waar die kinders, wat vier en ses jaar oud is, in hul beddens geslaap het,” het Magudulela gesê. ŉ Onderonsie het ontstaan en die kinders se ma en ouma wat by die huis was, het glo uit vrees vir Mdladla weggekruip. “Mdladla is na die kinders se kamer, waar hy hulle glo met ŉ mes in die nek en maag gesteek het voordat hy gevlug het,” het Magudulela gesê. Bongukwenza Mlungiseni Mdladla (4) en Thandiwe Lusanda Madladla (6) is op die toneel dood. Die saak teen Mdladla is tot 29 Junie uitgestel vir verdere ondersoek. Hy sal in polisieaanhouding bly.